[image: image1.jpg]


[image: image2.png]


ROMÂNIA

CONSILIUL LOCAL AL MUNICIPIULUI TIMIŞOARA

DIRECŢIA POLIŢIA COMUNITARĂ

Număr operator de date cu caracter personal: 5082

Str. Lorena nr. 35, 300310 Timişoara; 

Tel./Fax: +40-256-246112  ; E-mail : dpctim@gmail.com 

Web : www.polcomtim.ro 
Nr. ............................/.........................









    APROB









              PRIMAR









Dr. Ing. Gheorghe Ciuhandu

R E F E R A T

privind înfiinţarea şi organizarea instituţiei publice de  interes local cu personalitate juridică -  Direcţia Poliţiei Locale Timişoara


În conformitate cu prevederile legii Poliţiei Locale nr. 155 din 15.07.2010 „Poliţia Locală se înfiinţează în scopul exercitării atribuţiilor privind apărarea drepturilor şi libertăţilor fundamentale ale persoanei, a proprietăţii private şi publice, prevenirea şi descoperirea infracţiunilor în următoarele domenii: 

a) ordinea şi liniştea publică, precum şi paza bunurilor;

b) circulaţia pe drumurile publice;

c) disciplina în construcţii şi afişajul stradal;

d) protecţia mediului;

e) activitatea comercială;

f) evidenţa persoanelor

g) alte domenii stabilite prin lege;”

Activitatea Poliţiei Locale se desfăşoară în interesul comunităţii locale, exclusiv pe baza şi executarea legii şi a actelor autorităţii deliberative şi a celei executive, din cadrul administraţiei publice locale, precum şi în conformitate cu reglementările specifice fiecărui domeniu de activitate stabilite prin acte administrative ale autorităţilor administraţiei centrale şi locale.


La nivelul municipiului Timişoara, Poliţia Comunitară, înfiinţată potrivit Legii 371/2004 privind înfiinţarea, organizarea şi funcţionarea poliţiei comunitare precum şi a Hotărârii Consiliului Local al municipiului Timişoara nr. 85/15.03.2005, se va reorganiza ca structură de Poliţie Locală cu personalitate juridică, potrivit legii.

Modul de organizare, structura funcţională, statul de funcţii, numărul de posturi şi categoriile de personal încadrat, normele de înzestrare şi consum de materiale ale Poliţiei Locale se stabilesc prin regulamentul de organizare şi funcţionare, elaborat pe baza Regulamentului – Cadru de Organizare şi Funcţionare a Poliţiei Locale.


Conform prevederilor art.4, alin.6 din Legea 155/2010, Poliţia Locală se organizează prin preluarea posturilor şi personalului Poliţiei Comunitare, precum şi ale structurilor din aparatul de specialitate al primarului, responsabil cu controlul privind disciplina în construcţii, protecţia mediului şi comerţ.


Personalul Poliţiei Locale este compus din funcţionari publici care ocupă funcţii publice specifice de poliţist local, funcţionari publici care ocupă funcţii publice generale şi personal contractual.

Astfel,  Direcţia Poliţiei Locale Timişoara ca instituţie publică de interes local cu personalitate juridică va prelua 311 posturi din cadrul Serviciul Public - Direcţia Poliţia Comunitară Timişoara şi 21 de posturi din aparatul de specialitate al Primarului cu atribuţii de control în domeniile: disciplina în construcţii, protecţia mediului şi comerţ.

Funcţionarii publici care îşi desfăşoară activitatea în domeniul disciplinei în construcţii şi al afişajului stradal, al activităţii comerciale precum şi al protecţiei mediului, vor fi transferaţi în interesul serviciului din aparatul de specialitate al primarului municipiului Timişoara, în cadrul Direcţiei Poliţiei Locale Timişoara, cu menţinerea claselor şi a gradelor profesionale a funcţiei publice deţinute.


În vederea preluării personalului Poliţiei Comunitare, precum şi a personalului din structurile aparatului de specialitate ale Primarului Municipiului Timişoara, responsabil cu controlul privind disciplina în construcţii, protecţia mediului şi comerţ, în conformitate cu prevederile art.4, alin.6 din Legea 155/2010, s-a solicitat Agenţiei Naţionale a Funcţionarilor Publici echivalarea funcţiilor specifice de poliţist local cu funcţii publice generale, în conformitate cu prevederile art.7, alin.4 din Legea 188/1999, republicată, cu modificările şi completările ulterioare.

Având în vedere considerentele expuse, propunem:

· Înfiinţarea şi organizarea ca instituţie publică de  interes local cu personalitate juridică – Direcţia Poliţiei Locale Timişoara în subordinea Consiliului Local al Municipiului Timişoara;

· Aprobarea Organigramei, Statului de Funcţii şi a Regulamentului de Organizare şi Funcţionare, conform anexelor 1-3, parte integrantă a prezentului referat.

